CELEX: 32019D1325
Language: bg
Date: 2019-05-27 00:00:00
Title: Решение за изпълнение (ЕС) 2019/1325 на Комисията от 27 май 2019 година за предоставяне на поискана от Обединеното кралство дерогация по отношение на Северна Ирландия съгласно Директива 91/676/ЕИО на Съвета за опазване на водите от замърсяване с нитрати от селскостопански източници (нотифицирано под номер C(2019) 3816)

6.8.2019   
               
               
                  BG
               
               
                  Официален вестник на Европейския съюз
               
               
                  L 206/21
               
            
         РЕШЕНИЕ ЗА ИЗПЪЛНЕНИЕ (ЕС) 2019/1325 НА КОМИСИЯТА
         от 27 май 2019 година
         за предоставяне на поискана от Обединеното кралство дерогация по отношение на Северна Ирландия съгласно Директива 91/676/ЕИО на Съвета за опазване на водите от замърсяване с нитрати от селскостопански източници
         
            
               (нотифицирано под номер C(2019) 3816)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 91/676/ЕИО на Съвета от 12 декември 1991 г. за опазване на водите от замърсяване с нитрати от селскостопански източници (1), и по-специално точка 2, трета алинея от приложение III към нея,
         като има предвид, че:
         
                     (1)
                  
                  
                     С Решение 2007/697/ЕО на Комисията (2) беше предоставена дерогация на Обединеното кралство по отношение на Северна Ирландия съгласно Директива 91/676/ЕИО, с която се разреши прилагането на оборски тор до максимум 250 kg азот на хектар годишно при определени условия във ферми в Северна Ирландия с минимум 80 % пасища.
                  
               
                     (2)
                  
                  
                     С Решение 2011/128/ЕС на Комисията (3) дерогацията беше удължена до 31 декември 2014 г., а с Решение за изпълнение (ЕС) 2015/346 на Комисията (4) беше предоставена подобна дерогация до 31 декември 2018 г.
                  
               
                     (3)
                  
                  
                     Дерогацията, предоставена с Решение за изпълнение (ЕС) 2015/346, обхващаше през 2018 г. 478 ферми, което съответства на около 1,9 % от общия брой стопанства и 4 % от общата нетна селскостопанска земя в Северна Ирландия.
                  
               
                     (4)
                  
                  
                     На 20 февруари 2019 г. Обединеното кралство внесе в Комисията искане за дерогация по параграф 2, трета алинея от приложение III към Директива 91/676/ЕИО за региона Северна Ирландия.
                  
               
                     (5)
                  
                  
                     В съответствие с член 3, параграф 5 от Директива 91/676/ЕИО Обединеното кралство прилага програма за действие на цялата територия на региона Северна Ирландия.
                  
               
                     (6)
                  
                  
                     Докладът от Комисията до Съвета и Европейския парламент относно прилагането на Директива 91/676/ЕИО за периода 2012—2015 г. (5) показва, че в региона Северна Ирландия 98,2 % от мониторинговите станции са отчели средна концентрация на нитрати в подземните води под 25 mg/l, а 1,2 % от мониторинговите станции са отчели средни концентрации на нитрати в подземните води над 50 mg/l. По отношение на повърхностните води всички мониторингови станции са отчели средна концентрация на нитрати под 25 mg/l.
                  
               
                     (7)
                  
                  
                     Броят на фермите в Северна Ирландия се е увеличил с 2 %, докато общата селскостопанска площ не се е променила от периода 2008—2011 г. до периода 2012—2015 г. Броят на едрия рогат добитък не се е променил, а броят на овцете, свинете и домашните птици се е увеличил съответно с 2 %, 18 % и 14 % за периода 2012—2015 г. в сравнение с периода 2008—2011 г. Средното внасяне на азот от оборски тор през периода 2012—2015 г. е възлизало на 98 kg/ha и се е увеличило със 1,2 % в сравнение с периода 2008—2011 г. Средният излишък на фосфор през периода 2012—2015 г. е бил 11,4 kg/ha, което представлява намаление с 16 % в сравнение с периода 2008—2011 г. Средното използване на изкуствени азотни торове през периода 2012—2015 г. се е увеличило с 4,1 % в сравнение с периода 2008—2011 г. Средното използване на изкуствени фосфорни торове през периода 2012—2015 г. се е увеличило с 26 % в сравнение с периода 2008—2011 г. Въпреки това средното използване на изкуствени фосфорни торове в периода 2012—2015 г. все още е било с 40 % по-ниско от средното използване на такива торове в периода 2004—2007 г.
                  
               
                     (8)
                  
                  
                     В Северна Ирландия 93 % от селскостопанските земи се използват като пасища. Общо по отношение на всички пасищни ферми в 42 % от общата площ земята се стопанисва екстензивно и гъстотата на животните е под 1 животинска единица на хектар, при малко използване на торове, в 4 % от общата площ земята се стопанисва в рамките на агроекологични програми, и само в 25 % от общата площ земята се стопанисва по-интензивно, при гъстота на животните, равна или по-голяма от 2 животински единици на хектар. 4 % от селскостопанската земя се използват за орно земеделие. Средното използване на химически торове в пасищата възлиза на 76 kg/ha азот и 5 kg/ha фосфор.
                  
               
                     (9)
                  
                  
                     За Северна Ирландия са характерни обилни валежи и преобладават слабо дрениращи се почви. Поради затрудненото дрениране денитрификационният потенциал на повечето почви в Северна Ирландия е сравнително висок, което намалява нитратната концентрация в почвата, и оттам количеството нитрати, което е податливо на отмиване.
                  
               
                     (10)
                  
                  
                     Климатът в Северна Ирландия се характеризира с равномерно разпределение на валежите през годината и със сравнително малки температурни разлики, което позволява сравнително дълъг вегетационен период на тревата, който продължава от 270 дни в крайбрежните източни райони до около 260 дни в централните низини.
                  
               
                     (11)
                  
                  
                     След като разгледа искането на Обединеното кралство по отношение на региона Северна Ирландия съгласно точка 2, трета алинея от приложение III към Директива 91/676/ЕИО и предвид програмата за действие за хранителните вещества (Северна Ирландия) за 2019 г. (6) и натрупания опит от дерогациите, предвидени в Решение 2007/863/ЕО и Решение за изпълнение (ЕС) 2015/346, Комисията счита, че количеството оборски тор от пасящ добитък, предложено от Обединеното кралство за региона на Северна Ирландия, съответстващо на 250 kg азот, няма да възпрепятства постигането на целите на Директива 91/676/ЕИО, ако са изпълнени условията, установени в настоящото решение.
                  
               
                     (12)
                  
                  
                     Предоставената от Обединеното кралство придружителна информация показва, че предлаганото количество от 250 kg/ha годишно азот от оборски тор във фермите с поне 80 % пасища е оправдано въз основа на обективни критерии, като например продължителният вегетационен период и наличието на култури с високо усвояване на азот.
                  
               
                     (13)
                  
                  
                     Срокът на действие на Решение за изпълнение (ЕС) 2015/346 изтече на 31 декември 2018 г. С цел да се осигури възможност на засегнатите фермери да ползват дерогацията, е целесъобразно да се приеме настоящото решение.
                  
               
                     (14)
                  
                  
                     С Директива 2007/2/ЕО на Европейския парламент и на Съвета (7) се определят общи правила за създаването на инфраструктура за пространствена информация в Съюза за целите на политиките на Съюза в областта на околната среда и политиките или дейностите на Съюза, които могат да окажат влияние върху околната среда. Когато е приложимо, пространствената информация, събирана в контекста на настоящото решение, следва да е в съответствие с разпоредбите, предвидени в посочената директива. С цел да се намали административната тежест и да се подобри съгласуваността на данните, при събиране на необходимите данни съгласно настоящото решение Обединеното кралство следва да използва, когато е целесъобразно, информацията, генерирана в рамките на интегрираната система за администриране и контрол, създадена съгласно дял V, глава II на Регламент (ЕС) № 1306/2013 на Европейския парламент и на Съвета (8).
                  
               
                     (15)
                  
                  
                     Мерките, предвидени в настоящото решение, са в съответствие със становището на Комитета по нитратите, създаден съгласно член 9 от Директива 91/676/ЕИО,
                  
               ПРИЕ НАСТОЯЩОТО РЕШЕНИЕ:
         
            Член 1
            Дерогация
            Дерогацията, поискана от Обединеното кралство по отношение на Северна Ирландия с писмо от 19 февруари 2019 г., с цел да се разреши използването върху земята на количество азот от оборски тор, по-голямо от предвиденото в точка 2, втора алинея, първо изречение от приложение III към Директива 91/676/ЕИО, се предоставя при условията, указани в членове 4—10.
         
         
            Член 2
            Обхват
            Дерогацията, предоставена съгласно член 1, се прилага за пасищни ферми, за които е издадено разрешение в съответствие с член 5.
         
         
            Член 3
            Определения
            За целите на настоящото решение се прилагат следните определения:
            
                        а)
                     
                     
                        „трева“ означава постоянно или временно пасище;
                     
                  
                        б)
                     
                     
                        „пасищни ферми“ означава стопанства, в които 80 % или повече от селскостопанските площи, налична за торене с оборски тор, е заета от трева;
                     
                  
                        в)
                     
                     
                        „пасящ добитък“ означава едър рогат добитък (с изключение на малки телета), овце, еленови, кози и коне;
                     
                  
                        г)
                     
                     
                        „парцел“ означава отделен участък или група участъци, хомогенни по отношение на отглежданите селскостопански култури, вида на почвата и практиките за торене;
                     
                  
                        д)
                     
                     
                        „план за наторяване“ означава предварително изчисление за планираното използване и наличието на хранителни вещества;
                     
                  
                        е)
                     
                     
                        „отчет за наторяването“ означава баланс на хранителните вещества въз основа на действителното използване и усвояването на хранителните вещества.
                     
                  
         
            Член 4
            Заявления за разрешение
            
               1.   Фермерите, стопанисващи пасищни ферми, могат да подадат заявление до компетентните органи за получаване на годишно разрешение за торене с оборски тор до 250 kg азот на хектар годишно. Заявлението съдържа декларация, че фермерът, стопанисващ пасищната ферма, е подложен на всички проверки, предвидени в член 9.
            
            
               2.   В годишното заявление, посочено в параграф 1, заявителят писмено се задължава да спазва условията, определени в членове 6 и 7.
            
         
         
            Член 5
            Предоставяне на разрешения
            Разрешенията за прилагане на определено количество оборски тор, което съдържа до 250 kg азот на хектар годишно, се предоставят при спазване на условията, определени в членове 6 и 7.
         
         
            Член 6
            Условия за използване на оборски тор и други торове
            
               1.   Количеството оборски тор от пасящ добитък, което се прилага всяка година върху земята в пасищните ферми, включително и от самите животни, не трябва да надхвърля количеството оборски тор, съдържащо 250 kg азот на хектар, при спазване на условията, определени в параграфи 2—8.
            
            
               2.   Общото въведено количество азот не може да надвишава предвидимата потребност от хранителни вещества на съответната култура, нито да превишава приложимата за пасищната ферма максимална норма за торенето,, установена в разпоредбите относно програмата за действие за хранителните вещества (Северна Ирландия) за 2019 г., и трябва да взема предвид запасеността на почвата с азот.
            
            
               3.   За всяка пасищна ферма се изготвя и съхранява план за наторяването. В него се описват сеитбооборотът за земеделската земя и планираното торене с оборски тор и други торове. Планът за наторяване трябва да съдържа най-малко следното:
               
                           а)
                        
                        
                           план за сеитбооборотa, който включва:
                           
                                       —
                                    
                                    
                                       площ на парцелите с трева;
                                    
                                 
                                       —
                                    
                                    
                                       площ на парцелите с култури, различни от трева;
                                    
                                 
                                       —
                                    
                                    
                                       скица, показваща местоположението на отделните парцели;
                                    
                                 
                     
                           б)
                        
                        
                           брой на животните в пасищната ферма;
                        
                     
                           в)
                        
                        
                           описание на помещенията за животни и системата за съхранение на оборски тор, включително обема на наличните съоръжения за съхранение на оборски тор;
                        
                     
                           г)
                        
                        
                           изчисление на количествата азот и фосфор в оборския тор, произведен в пасищната ферма;
                        
                     
                           д)
                        
                        
                           количество, вид и характеристики на оборския тор, изнесен извън пасищната ферма или внесен в нея;
                        
                     
                           е)
                        
                        
                           очаквани потребности на културите от азот и фосфор за всеки парцел;
                        
                     
                           ж)
                        
                        
                           резултати от анализите на почвата, свързани със съдържанието на азот и фосфор, ако има такива;
                        
                     
                           з)
                        
                        
                           вид тор, който ще се използва;
                        
                     
                           и)
                        
                        
                           изчисление на използваното количество азот и фосфор от оборски тор за всеки парцел;
                        
                     
                           й)
                        
                        
                           изчисление на използваното количество азот и фосфор от химически и други торове за всеки парцел.
                        
                     Планът за наторяване трябва да бъде на разположение в пасищната ферма за всяка календарна година до 1 март на същата година. Той се преразглежда най-късно седем дни след настъпването на евентуални промени в селскостопанските практики в пасищната ферма.
            
            
               4.   За всяка пасищна ферма се изготвя и съхранява отчет за наторяването, включващ информация, свързана с управлението на въведените количества азот и фосфор и на замърсените води. Отчетът се предава на компетентния орган за всяка календарна година най-късно до 31 март на следващата календарна година.
            
            
               5.   Всяка пасищна ферма периодично взема проби и извършва анализи на почвата по отношение на азота и фосфора.
               Вземането на проби и анализите се извършват най-малко веднъж на всеки четири години за всяка хомогенна площ от пасищната ферма от гледна точка на сеитбооборота и почвените характеристики.
               Изисква се минимум по един анализ на всеки пет хектара земеделска земя.
               Резултатите от анализа на съдържанието на азот и фосфор в почвата трябва да са на разположение в пасищната ферма.
            
            
               6.   Оборски тор не се разпръсква през есента преди култивирането на тревата.
            
            
               7.   За всяка пасищна ферма фермерът гарантира, че балансът на азота и фосфора, изчислен в съответствие с методиката, установена в разпоредбите относно програмата за действие за хранителните вещества (Северна Ирландия) за 2019 г., не надвишава излишък от 10 kg фосфор на хектар годишно.
            
            
               8.   До 15 юни всяка година трябва да бъде приложена най-малко 50 % от торовата течност, произведена в стопанството. За прилагания след 15 юни всяка година се използва оборудване за разпръскване на торова течност, което е с ниски емисии.
            
         
         
            Член 7
            Условия за управление на земята
            
               1.   Временните пасища се орат напролет.
            
            
               2.   Разораните тревни пасища, независимо от вида на почвата, се засяват непосредствено след това с култури с висока потребност от азот.
            
            
               3.   В сеитбооборота не се включват бобови или други растения, които фиксират азота от въздуха. Сеитбооборотът обаче може да включва детелината в пасища, в които тя заема под 50 %, и други бобови растения, засети заедно с тревата.
            
         
         
            Член 8
            Мониторинг
            
               1.   Компетентните органи са длъжни да гарантират, че се изготвят карти, показващи следното:
               
                           а)
                        
                        
                           процента на пасищните ферми във всеки окръг, обхванат от разрешенията;
                        
                     
                           б)
                        
                        
                           процента на селскостопанските животни във всеки окръг, обхванат от разрешенията;
                        
                     
                           в)
                        
                        
                           процента на селскостопанската земя във всеки окръг, обхванат от разрешенията;
                        
                     
                           г)
                        
                        
                           местното земеползване.
                        
                     Тези карти се актуализират всяка година.
            
            
               2.   Компетентните органи извършват мониторинг на почвата, повърхностните води и подземните води и предоставят данни на Комисията за концентрациите на азота и фосфора в почвената вода, за минералния азот в почвения профил и за концентрацията на нитрати в подземните и повърхностните води както при условията на дерогация, така и при отсъствието на такава. Мониторингът се провежда на ниво земеделски площи във фермата и в селскостопанските водосборове. Мониторинговите площадки трябва да са представителни за основните типове почва и степените на интензивност, преобладаващите практики за наторяване и основните култури.
            
            
               3.   Компетентните органи извършват засилен мониторинг на водите в селскостопанските водосборове, разположени в близост до най-уязвимите водни обекти.
            
            
               4.   Компетентните органи извършват проучвания на местното земеползване, сеитбооборота и селскостопанските практики по отношение на пасищните ферми, обхванати от разрешения.
            
            
               5.   Събраната информация и данни от анализите на хранителните вещества, посочени в член 6, параграф 5, и от мониторинга, посочен в параграф 2 от настоящия член, се използват за изчисляване по съответния модел на степента на загубите на азот и фосфор в пасищните ферми, обхванати от разрешения.
            
         
         
            Член 9
            Проверки и инспекции
            
               1.   Компетентните органи извършват административни проверки по отношение на всички заявления за разрешение, за да оценят спазването на условията, определени в членове 6 и 7. Когато се докаже, че тези условия не са изпълнени, заявлението се отхвърля и заявителят се уведомява за причините за отказа.
            
            
               2.   Компетентните органи изготвят програма за провеждане на инспекции на място, основани на риска и с подходяща честота, в пасищните ферми, за които са издадени разрешения, като вземат предвид резултатите от контрола през предходните години и резултатите от общия контрол на случаен принцип на прилагането на законодателството за изпълнение на Директива 91/676/ЕИО, както и всяка друга информация, която би могла да показва неспазване на условията, определени в членове 6 и 7.
            
            
               3.   Инспекциите на място се извършват в най-малко 5 % от пасищните ферми, за които са издадени разрешения, за да се оцени спазването на условията, определени в членове 6 и 7.
            
            
               4.   Когато през дадена година се установи, че пасищна ферма, за която е издадено разрешение, не е отговаряла на условията, определени в членове 6 и 7, на притежателя на разрешението се налага глоба в съответствие с националните правила и той не е допустим за получаване на разрешение през следващата година.
            
            
               5.   На компетентните органи се предоставят необходимите правомощия и средства за проверка на спазването на условията на дадено разрешение, предоставено съгласно настоящото решение.
            
         
         
            Член 10
            Докладване
            До 30 юни всяка година компетентните органи представят на Комисията доклад, съдържащ следната информация:
            
                        а)
                     
                     
                        карти, показващи за всеки окръг процента на фермите, процента на селскостопанските животни и процента на селскостопанската земя, обхванати от разрешенията, както и карти на местното земеползване, съгласно посоченото в член 8, параграф 1;
                     
                  
                        б)
                     
                     
                        резултатите от мониторинга на подземните и повърхностните води по отношение на концентрацията на нитратите, включително информация за тенденциите в качеството на водите както при условията на дерогация, така и при отсъствието на такава, както и въздействието на дерогацията върху качеството на водите, както е посочено в член 8, параграф 2;
                     
                  
                        в)
                     
                     
                        резултатите от мониторинга на почвите по отношение на концентрацията на азот и фосфор в почвените води и минералния азот в почвения профил, както при условията на дерогация, така и в отсъствието на такава, както е посочено в член 8, параграф 2;
                     
                  
                        г)
                     
                     
                        резюме и оценка на данните, получени от засиления мониторинг на водите, съгласно посоченото в член 8, параграф 3;
                     
                  
                        д)
                     
                     
                        резултатите от проучванията на местното земеползване, сеитбооборота, както и селскостопанските практики, съгласно посоченото в член 8, параграф 4;
                     
                  
                        е)
                     
                     
                        резултатите от изчисленията въз основа на съответен модел на степента на загубите на азот и фосфор във фермите, ползващи се от разрешение, съгласно посоченото в член 8, параграф 4;
                     
                  
                        ж)
                     
                     
                        оценка на изпълнението на условията за разрешенията въз основа на административния контрол и инспекциите на място, посочени в член 9, параграфи 1 и 2;
                     
                  
                        з)
                     
                     
                        тенденции при броя на селскостопанските животни и производството на оборски тор за всяка категория селскостопански животни в Северна Ирландия и в пасищните ферми, ползващи се от разрешение.
                     
                  
                        и)
                     
                     
                        сравнителен анализ на контрола на пасищните ферми в Северна Ирландия, обхванати от разрешения, и на пасищните ферми в Северна Ирландия, които не са обхванати от разрешения.
                     
                  Когато е приложимо, съдържащите се в доклада пространствени данни трябва да отговарят на разпоредбите на Директива 2007/2/ЕО. При събирането на необходимите данни компетентните органи използват, когато е целесъобразно, информацията, генерирана в рамките на интегрираната система за администриране и контрол, създадена в съответствие с член 67, параграф 1 от Регламент (ЕС) № 1306/2013.
         
         
            Член 11
            Период на прилагане
            Срокът на действие на настоящото решение изтича на 31 декември 2022 г.
         
         
            Член 12
            Адресат
            Адресат на настоящото решение е Обединеното кралство Великобритания и Северна Ирландия.
         
         
            Съставено в Брюксел на 27 май 2019 година.
            
               
                  За Комисията
               
               Karmenu VELLA
               
                  Член на Комисията
               
            
         
         
            (1)  ОВ L 375, 31.12.1991 г., стр. 1.
         
            (2)  Решение 2007/863/ЕО на Комисията от 14 декември 2007 г. за предоставяне на поисканата от Обединеното кралство дерогация по отношение на Северна Ирландия по силата на Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 337, 21.12.2007 г., стр. 122).
         
            (3)  Решение 2011/128/ЕС на Комисията от 24 февруари 2011 г. за изменение на Решение 2007/863/ЕО за предоставяне на поисканата от Обединеното кралство дерогация по отношение на Северна Ирландия по силата на Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 51, 25.2.2011 г., стр. 21).
         
            (4)  Решение за изпълнение (ЕС) 2015/346 на Комисията от 9 февруари 2015 г. за предоставяне на поискана от Обединеното кралство дерогация по отношение на Северна Ирландия по силата на Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 60, 4.3.2015 г., стр. 42).
         
            (5)  Доклад на Комисията до Съвета и Европейския парламент от 4 май 2018 г. относно изпълнението на Директива 91/676/ЕИО на Съвета за опазването на водите от замърсяване с нитрати от селскостопански източници въз основа на докладите от държавите членки за периода 2012—2015 г. (COM(2018) 257 final).
         
            (6)  SR 2019 № 81.
         
            (7)  Директива 2007/2/ЕО на Европейския парламент и на Съвета от 14 март 2007 г. за създаване на инфраструктура за пространствена информация в Европейската общност (INSPIRE) (ОВ L 108, 25.4.2007 г., стр. 1).
         
            (8)  Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (ОВ L 347, 20.12.2013 г., стр. 549).